Diari Oficial de la Generalitat Valenciana


Sumari del DOGV 5620, del 17-10-2007 (2007/12367)

RESOLUCIÓ de 15 d'octubre de 2007, del conseller d'Immigració i Ciutadania, per la qual es convoquen dos beques per a la realització de pràctiques de formació en matèria de cooperació al desenvolupament en oficines del Programa de les Nacions Unides per al Desenvolupament (PNUD) durant el 2008.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5620

Data del DOGV
:   17-10-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/12869


Data del document
:   15-10-2007

Organisme emissor
:   Conselleria d'Immigració i Ciutadania

Tipus de document
:   Resolució

Anàlisi jurídica

 Descriptors 

:   * cooperació internacional
    * ajuda pública
    * assignació per estudis
    * suport econòmic
    * voluntariat social

RESOLUCIÓ de 15 d'octubre de 2007, del conseller d'Immigració i Ciutadania, per la qual es convoquen dos beques per a la realització de pràctiques de formació en matèria de cooperació al desenvolupament en oficines del Programa de les Nacions Unides per al Desenvolupament (PNUD) durant el 2008. [2007/12742]
Antecedents de fet
D'acord amb el que establix l'article 9.e) de la Llei 6/2007, de 9 de febrer, de la Generalitat, de Cooperació al Desenvolupament de la Comunitat Valenciana (DOCV núm. 5450, de 14 de febrer del 2007) i en aplicació de les previsions contingudes tant en el Pla director de la Cooperació Valenciana 2004-2007, aprovat per Acord del Consell de 7 de maig del 2004 (DOGV núm. 4.753, de 14.05.2004), com en el Pla Anual de Cooperació per al Desenvolupament de la Generalitat 2007, aprovat per Acord de 22 de desembre del 2006 del Consell (DOGV núm. 5419, de 2.01.2007), d'impulsar la formació complementària dels jóvens cooperants valencians, la Generalitat vol afavorir la formació de gestors i especialistes en cooperació internacional al desenvolupament, per mitjà de l'oferiment a titulats superiors universitaris d'un període de pràctiques de formació en oficines del Programa de les Nacions Unides per al Desenvolupament (PNUD).
Fonaments jurídics
D'acord amb el que establix la Llei General de Subvencions i en la Llei de Règim Jurídic de les Administracions Públiques i del Procediment Administratiu Comú i en compliment del que preveu l'article segon del Decret 201/1997, d'1 de juliol, del Consell, dins del marc de l'Acord d'Intencions subscrit amb el Programa de les Nacions Unides per al Desenvolupament de data 31 de març del 2006 (DOGV núm. 5280, de 14.06.2006), de conformitat amb el que disposa el Decret 108/1992, de 6 de juliol, del Consell, pel qual es regula la concessió de beques i en l'article 47.11 del Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat,
I fent ús de les facultats atribuïdes mitjançant un Decret 101/2007, de 13 de juliol, del Consell, pel qual s'aprova el Reglament Orgànic i Funcional de la conselleria d'Immigració i Ciutadania (DOCV núm. 5556, de 16.07.2007), resolc:
Primer. Convocar el concurs públic per a la concessió de dos beques, que tenen com a objecte la realització de pràctiques de formació complementària en matèria de cooperació internacional al desenvolupament, en oficines del Programa de les Nacions Unides per al Desenvolupament (PNUD).
Segon. Aprovar les bases per les quals es regix esta convocatòria, incloses com a annex I, i el model de sol·licitud per a les esmentades beques, inclòs com a annex II d'esta resolució.
Tercer. L'import de les beques serà finançat a càrrec de l'aplicació pressupostària 78.32.45.252.82, línia codi comptable T4086 dels pressupostos de la Generalitat per a l'any 2007, per un import màxim de 11.000 euros, per al pagament de les bestretes, queda condicionada la percepció de les mensualitats, per un import màxim de 38.500 euros, a l'existència de consignació pressupostària adequada i suficient en els pressupostos de la Generalitat per a l'any 2008.
Quart. S'autoritza a la directora general de Cooperació al Desenvolupament i Solidaritat, la facultat d'adoptar les mesures necessàries per al desplegament i l'aplicació d'esta resolució.
Contra la present resolució que posa fi a la via administrativa es pot interposar, potestativament, recurs de reposició davant d'este mateix òrgan, en el termini d'un mes comptador des de l'endemà de la notificació, o bé, recurs contenciós administratiu davant de la sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació. Tot això de conformitat amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i en els articles 10 i 46 de la Llei 29/1998, de 13 de juliol, Reguladora del Jurisdicció Contenciosa Administrativa, sense perjudici que s'utilitze qualsevol altra via que es considere oportuna.
València, 15 d'octubre de 2007.- El conseller d'Immigració i Ciutadania: Rafael Blasco Castany.
ANNEX I
Bases de la convocatòria per a la concessió de dos beques per a la realització de pràctiques de formació en matèria de cooperació al desenvolupament en oficines del Programa de Nacions Unides per al Desenvolupament (PNUD) durant el 2008.
Base 1. Objecte
L'objecte d'esta convocatòria és la concessió de dos beques per a la realització de pràctiques de formació complementària en matèria de cooperació internacional al desenvolupament, en oficines del Programa de les Nacions Unides per al Desenvolupament (PNUD).
Base 2. Duració, dotació i pagament de les beques
1. El període de duració de la beca serà d'11 mesos corresponents a l'any 2008, sense possibilitat de pròrroga.
2. L'import total de les beques serà de 49.500 euros, la qual cosa representa 24.750 euros per adjudicatari, que es distribuirà de la manera següent:
a) De forma anticipada a l'inici de la beca, i a l'efecte de facilitar el pagament de les despeses de viatge, assegurança mèdica i instal·lació en el lloc de destinació, es farà un pagament a cada adjudicatari per un import de 5.500 euros.
b) L'import de la beca es pagarà mensualment, després de la certificació prèvia de conformitat de la Direcció General de Cooperació al Desenvolupament i Solidaritat, la quantia de cada mensualitat serà de 1.750 euros per adjudicatari.
Base 3. Requisits
Les beques objecte d'esta convocatòria s'adjudicaran per mitjà de concurs entre els diversos aspirants a estes, que reunisquen els següents requisits abans de finalitzat el termini de presentació de sol·licituds i els acrediten documentalment:
a) Ser espanyol i tindre veïnatge administratiu en qualsevol municipi de la Comunitat Valenciana.
b) Tindre entre 22 i 35 anys d'edat.
c) Estar en possessió de titulació universitària superior o complides les condicions per a obtindre-la.
d) Posseir formació de postgrau específica en matèria de cooperació internacional al desenvolupament, demostrable a través de la realització d'un curs o diversos que sumen, almenys, 50 hores de duració.
e) Posseir experiència acreditada en matèria de cooperació al desenvolupament en organismes oficials o ONGD o en servicis del voluntariat social en ONG.
f) Coneixement d'anglés o francés, nivell alt.
Base 4. Termini i lloc de presentació de sol·licituds, i documentació que s'ha d'aportar juntament amb estes
1. El termini de presentació de sol·licituds serà de 15 dies hàbils comptadors a partir del següent al de la publicació d'esta convocatòria en el Diari Oficial de la Comunitat Valenciana.
2. Les sol·licituds, presentades en el formulari que s'inclou com a annex II de la present resolució, i que consta en la pàgina web de Cooperació al Desenvolupament de la Generalitat Valenciana, www.pre.gva.es/cdre/, es dirigiran a la Direcció General de Cooperació al Desenvolupament i Solidaritat, plaça de Sant Nicolau núm. 2, 46158 València.
Sense perjudici del que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, les persones interessades poden presentar la sol·licitud i la documentació a què es referix l'apartat següent d'esta base, en qualsevol dels Registres següents:
- Amb preferència, en la Direcció General de Cooperació al Desenvolupament i Solidaritat, plaça de Sant Nicolau núm. 2, 46929 València.
- Registre General de la Presidència de la Generalitat, c/ Juristes núm. 10, 46371 València.
- Delegació Territorial del Consell de la Generalitat a Alacant, av. Dr. Gadea núm. 10, 03529 Alacant.
- Delegació Territorial del Consell de la Generalitat a Castelló, c/ Major núm. 78, 12426 Castelló de la Plana.
3. El formulari de sol·licitud estarà acompanyat de la següent documentació, que s'acreditarà per mitjà de compulsa en el moment de presentació de sol·licituds:
a) Fotocòpia del DNI.
b) Certificat d'empadronament, acreditatiu del veïnatge en la Comunitat Valenciana, anterior a l'últim dia de finalització del termini de presentació de sol·licituds.
c) Currículum vitae.
d) Titulació superior universitària.
e) Declaració jurada de no gaudir de cap altra beca, ajuda o activitat laboral regular.
f) Documentació acreditativa de la formació específica en matèria de cooperació internacional al desenvolupament (realització d'un curs o diversos que sumen, almenys, 50 hores de duració).
g) Documentació acreditativa de l'experiència en cooperació al desenvolupament en organismes oficials o ONGD o en servicis del voluntariat social en ONG (certificat per mesos d'experiència).
h) Certificat de coneixement nivell de nivell alt d'idiomes.
i) Documentació acreditativa de l'experiència en països en via de desenvolupament en el sector de la cooperació internacional (certificat per mesos d'experiència), si és el cas.
j) Certificat oficial administratiu de coneixement del valencià, si és el cas.
k) Documentació acreditativa de l'experiència laboral general, si és el cas, que s'acreditarà a través de certificat de vida laboral.
l) Qualssevol altres documents, si és el cas, que acrediten la possessió dels mèrits que desitgeu al·legar, d'acord amb el barem establit en la base sisena d'este annex.
m) Acreditació de no incórrer en cap de les circumstàncies recollides en l'article 13.2 de la Llei 38/2003, de 17 de novembre, General de Subvencions, realitzada per mitjà de declaració responsable o a través de qualsevol dels mitjans establits en l'article 13.7 de la dita llei.
n) Certificats d'estar al corrent de les seues obligacions tributàries (estatal i autonòmic) i amb la Seguretat Social.
4. No seran tinguts en compte aquells mèrits que, malgrat figurar en el currículum vitae, no s'acrediten documentalment.
Base 5. Comissió Avaluadora
1. Per a l'examen de les sol·licituds de beques es constituirà una comissió avaluadora, presidida per la directora general de Cooperació al Desenvolupament i Solidaritat, de la qual formaran part:
- Un representant designat pel PNUD, si és el cas.
- El cap de l'Àrea de Cooperació al Desenvolupament i Solidaritat.
- La cap del Servici de Planificació i Formació.
- La cap del Servici de Gestió Administrativa i Assistència Jurídica, i
- Un tècnic de la Direcció General de Cooperació al Desenvolupament i Solidaritat, que actuarà com a secretari.
2. La comissió podrà estar assessorada pel personal tècnic o professional que es considere necessari, podent assistir a les sessions amb veu però sense vot.
3. El funcionament d'esta Comissió ha d'adaptar-se al que establix la present convocatòria i a les regles contingudes en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Base 6. Procés de selecció
1. La Comissió a què es referix la base anterior, elaborarà una llista prioritzada dels aspirants, segons la puntuació resultant de l'aplicació del barem següent:
a) Titulacions acadèmiques: fins a un màxim de 2 punts.
b) Formació de postgrau específica en matèria de cooperació internacional al desenvolupament: fins a un màxim de 3 punts.
c) Experiència acreditada en matèria de cooperació al desenvolupament: fins a un màxim de 3 punts.
d) Experiència acreditada en tasques de voluntariat social (ONG): fins a un màxim de 2 punts.
e) Coneixement d'idiomes, inclòs el valencià: fins a un màxim de 3 punts.
f) Experiència acreditada en països en via de desenvolupament en el sector de la cooperació internacional: fins a un màxim de 3 punts.
g) Experiència professional general acreditada documentalment: fins a un màxim d'1 punt.
h) Altres mèrits que es poden valorar, com cursos de cooperació al desenvolupament de duració inferior a 50 hores, curs d'adaptació pedagògica, crèdits de doctorat no computat en l'apartat a), o altres cursos oficials: fins a un màxim d'1 punt.
2. La comissió avaluadora convocarà els candidats que hagen obtingut sis o més punts en la fase de baremació, per a comprovar, per mitjà d'entrevista, la idoneïtat del seu perfil personal i professional per a les distintes destinacions en les oficines del PNUD, com també el seu coneixement en temes de cooperació internacional al desenvolupament. La puntuació atribuïda com a resultat de l'entrevista no pot superar els set punts.
3. L'entrevista inclourà una prova oral i escrita per a confirmar el nivell necessari d'anglés i francés dels candidats, i la superació del qual serà requisit indispensable per a obtindre una de les beques.
4. Finalitzat el procés selectiu, la comissió avaluadora elaborarà una proposta de concessió de beques que contindrà la llista dels beneficiaris i una borsa de reserva prioritzada, segons la puntuació obtinguda, per a cobrir les vacants que puguen produir-se. L'esmentada proposta ha de comptar amb la conformitat del PNUD.
Base 7. Concessió
1. Les beques seran concedides per resolució del conseller d'Immigració i Ciutadania, a la vista de la proposta de la comissió avaluadora, en el termini màxim de tres mesos a partir de l'endemà de la publicació de la present convocatòria en el Diari Oficial de la Comunitat Valenciana. La resolució, que es publicarà en el Diari Oficial de la Comunitat Valenciana, contindrà la borsa de reserva constituïda pels aspirants que no resulten beneficiaris de les beques, ordenats d'acord amb la puntuació obtinguda. La falta de l'esmentada resolució dins del termini establit anteriorment, produirà l'efecte de la desestimació presumpta de les sol·licituds presentades.
2. Els adjudicataris s'incorporaran a les oficines del PNUD sota la dependència del seu director, qui determinarà les seues activitats atesa la seua formació i capacitats.
3. Per a l'adjudicació de destinacions, es tindrà en compte el perfil personal i professional de cada un dels candidats, així com, si és el cas, el coneixement per part de les persones seleccionades dels idiomes dels països en què l'espanyol no siga l'idioma predominant.
4. A l'inici de la beca, els adjudicataris realitzaran un període de formació en les oficines regionals de referència del PNUD, a fi de conéixer l'estructura d'este organisme, les seues estratègies i programes, com també les seues principals comeses en la seua destinació.
Base 8. Drets, obligacions i incidències
1. Les beques objecte de la present convocatòria són incompatibles amb el gaudi de qualsevol altra beca, ajuda o activitat laboral regular. La infracció d'esta regla deixarà sense efecte la beca adjudicada, amb audiència prèvia de l'interessat.
2. La condició de becari no generarà en cap moment cap relació laboral o administrativa amb la Generalitat ni amb els organismes dependents de Nacions Unides. En el cas que es tinga prèviament la condició d'empleat de la Generalitat, es quedarà en la situació administrativa que procedisca per raó de la normativa vigent de la funció pública.
3. Als adjudicataris, com a perceptors de subvencions públiques, els resultaran d'aplicació les obligacions recollides en l'article 14 de la Llei General de Subvencions.
4. El PNUD proporcionarà als adjudicataris un lloc per a la seua formació amb tots els materials que necessite, com també el suport del personal de l'oficina on exercirà les activitats a ells assignades. El PNUD facilitarà l'obtenció dels visats i permisos dels adjudicataris.
5. Les despeses de viatges generats pels adjudicataris en el seu quefer diari seran a càrrec del PNUD.
6. Els aspirants que siguen seleccionats han de presentar, en el termini de 10 dies hàbils comptadors a partir de l'endemà de la publicació en el Diari Oficial de la Comunitat Valenciana de la resolució d'esta convocatòria:
a) Fitxa de manteniment de tercers segons model normalitzat disponible en l'adreça http://www.pre.gva.es/cdre/cooperacion, en la qual constarà el compte bancari en què s'haja de rebre la bestreta i les transferències mensuals.
b) Acreditació de la titularitat del compte bancari que s'assenyala en la fitxa de manteniment de tercers.
c) Certificat mèdic de no patir malalties infeccioses o contagioses.
d) Document que acredite que ha concertat una assegurança de despeses mèdiques per al temps de gaudi de la beca.
7. Igualment, les persones seleccionades han de rebre prèviament les vacunacions necessàries per a viatjar als seus llocs de destinació.
8. Durant el temps que dure la seua beca, l'adjudicatari disfrutarà dels beneficis i drets que establisca el PNUD.
9. L'adjudicatari utilitzarà un carnet d'identificació del PNUD durant el temps que dure la seua relació amb l'Agència, com també els certificats de l'ONU on s'especifica que el seu portador està desenvolupant la seua formació davall la bandera de les Nacions Unides.
10. Tots els documents, fotografies, informes i qualsevol altra dada recopilada o produïda per l'adjudicatari durant la seua formació en el PNUD, es tractaran de manera confidencial i només es comunicaran davall l'autorització dels funcionaris del PNUD en finalitzar el període de la beca. Els possibles drets generats per la dita informació, seran propietat del PNUD.
11. El conseller d'Immigració i Ciutadania resoldrà les incidències que es produïsquen durant el període de gaudi de les beques, i les deixarà sense efecte, amb audiència prèvia de l'interessat i amb l'informe del PNUD, en el cas que incomplisca sense causa justificada les condicions establides en la present convocatòria, o quan no realitze l'activitat que va motivar la concessió o deixe de reunir els requisits exigits.
12. Davant de les incidències, renúncies, abandons o incompliments que deixen vacant una beca, esta es cobrirà, si és el cas, segons l'orde establit en la borsa de reserva que resulte del procés de selecció.
13. Els adjudicataris han de remetre a la Direcció General de Cooperació al Desenvolupament i Solidaritat, cada mes, una memòria de les activitats realitzades durant el dit període.
14. Finalitzat el període de gaudi de la beca i després de la presentació prèvia d'una memòria final de les actuacions realitzades en la seua destinació, com també el certificat expedit pel director de l'oficina corresponent del PNUD, la Direcció General de Cooperació al Desenvolupament i Solidaritat estendrà el pertinent certificat d'aprofitament, assistència i aptitud de la beca.